বাজি কারখানায় ভয়াবহ বিস্ফোরণ! ঝরে গেল ৮টি তাজা প্রাণ

ওয়েব ডেস্ক: ফের বাজি কারখানায় (Fire Cracker Factory) ভয়াবহ বিস্ফোরণ (Blast)। তার জেরে অকালে ঝরে গেল আটটি তাজা প্রাণ। অন্ধ্রপ্রদেশের (Andhra Pradesh) আনাকপল্লি জেলার কোটাভুরাতলা এলাকার ঘটনা। জানা গিয়েছে, রবিবার এই এলাকার একটি বাজি কারখানায় ভয়াবহ বিস্ফোরণের ঘটনা ঘটে। এই মর্মান্তিক দুর্ঘটনায় প্রাণ হারিয়েছেন অন্তত ৮ জন শ্রমিক, যাদের মধ্যে দু’জন মহিলা রয়েছেন। গুরুতর আহত হয়েছেন আরও ৭ জন। আহতদের স্থানীয় হাসপাতালে ভর্তি করা হয়েছে, তাদের চিকিৎসা চলছে।

স্থানীয় সূত্রে খবর, এদিনের বিস্ফোরণের তীব্রতায় সম্পূর্ণভাবে ভস্মীভূত হয়ে যায় বাজি কারখানাটি। তবে কী কারণে এই বিস্ফোরণ, তা এখনও স্পষ্ট নয়। পুলিশ এবং দমকল বাহিনীর প্রাথমিক অনুমান, বিস্ফোরণের সময় কারখানায় বিস্ফোরক সামগ্রী তৈরি বা সংরক্ষণের কাজ চলছিল। তাতে আগুন লেগেই এই দুর্ঘটনা ঘটে থাকতে পারে।

আরও পড়ুন: উপাচার্যকে ‘ডিজিটাল অ্যারেস্ট’! নিমেষে গায়েব ১৪ লক্ষ টাকা

মর্মান্তিক এই এই ঘটনার পর শোক প্রকাশ করেছেন অন্ধ্রপ্রদেশের মুখ্যমন্ত্রী এন চন্দ্রবাবু নাইডু (N Chandrababu Naidu)। তিনি আহতদের দ্রুত এবং যথাযথ চিকিৎসা করানোর নিশ্চিত করার নির্দেশ দিয়েছেন। এদিকে রাজ্যের স্বরাষ্ট্রমন্ত্রী ভি অনিতা এই ঘটনা সম্পরেকে জানান, “৮ জনের মৃত্যু হয়েছে, আরও কয়েকজন আহত। তদন্ত শুরু হয়েছে।”

তবে ঘটনার জেরে রাজ্য প্রশাসনের গাফিলতি নিয়ে প্রশ্ন উঠতে শুরু করেছে। স্থানীয় প্রশাসন জানিয়েছে, কারখানাটি বৈধভাবে পরিচালিত হচ্ছিল কিনা, তা খতিয়ে দেখা হচ্ছে। মুখ্যমন্ত্রী নাইডু ঘটনায় পূর্ণাঙ্গ তদন্তের নির্দেশ দিয়েছেন এবং দোষীদের বিরুদ্ধে কড়া ব্যবস্থা নেওয়ার আশ্বাস দিয়েছেন।